ORDE do 15 de marzo de 2000 pola que se regula o uso de instalacións xuvenís dependentes da Consellería de Familia e Promoción do Emprego, Muller e Xuventude en réxime de oferta concertada durante a campaña de verán de 2000.
CONSELLERÍA DE FAMILIA E PROMOCIÓN DO EMPREGO, MULLER E XUVENTUDE — III. OUTRAS DISPOSICIÓNS — 29/03/2000

As instalacións xuvenís son un instrumento ó servicio dos mozos, e a Consellería de Familia e Promoción do Emprego, Muller e Xuventude é consciente da precariedade e insuficiencia de medios e instalacións axeitadas de que dispoñen as asociacións xuvenís e demais entidades públicas e privadas que realizan actividades coa infancia e a xuventude. En consecuencia, co obxecto de facilita-lo uso de instalacións axeitadas a estas entidades para a realización de actividades xuvenís no ámbito do lecer durante o verán deste ano, a Consellería de Familia e Promoción do Emprego, Muller e Xuventude pon á disposición destas e regula, a través desta orde e baixo a denominación de oferta concertada, o réxime de utilización das súas instalacións xuvenís durante a campaña verán - 2000, que abrangue o período do 12 de xuño ó 30 de setembro.
Por todo isto,
DISPOÑO:
Artigo 1º.-Obxecto.
A Consellería de Familia e Promoción do Emprego, Muller e Xuventude convoca a presente oferta de uso das súas instalacións xuvenís para a campaña de verán do ano en curso -que comprende do 12 de xuño ó 30 de setembro-, nos termos que se establecen nesta orde e de acordo coa distribución de prazas que se recolle no anexo I.
Artigo 2º.-Servicios ofertados.
O uso das instalacións ofertadas suporá dispoñer:
-Dos servicios de auga, gas, electricidade e alimentación en réxime de pensión completa.
-Do material (excepto o correspondente ás actividades específicas), que, no caso dos campamentos, comprende tamén as tendas de campaña, colchóns e mantas.
-Xerencia e persoal de servicio.
Artigo 3º.-Destinatarios.
Poderán solicita-lo uso das instalacións de referencia:
1. As asociacións xuvenís, as entidades prestadoras de servicios á xuventude e as escolas de tempo libre, debidamente constituídas e legalizadas.
2. O Consello da Xuventude de Galicia e os consellos locais e municipais de xuventude.
3. Corporacións locais.
4. Outras entidades públicas ou privadas que realicen actividades coa infancia e a xuventude.
Artigo 4º.-Solicitude.
As solicitudes, subscritas por persoa suficientemente acreditada, presentaranse conforme o modelo normalizado recollido no anexo II desta orde, no rexistro xeral da Consellería de Familia e Promoción do Emprego, Muller e Xuventude, nos rexistros das súas delegacións provinciais ou por calquera dos procedementos establecidos no artigo 38.4º da Lei 30/1992, do 26 de novembro, de réxime xurídico das administracións públicas e do procedemento administrativo común.
O prazo de presesentación de solicitudes será de 20 días hábiles, contado a partir do día seguinte ó da publicación desta orde no Diario Oficial de Galicia.
Artigo 5º.-Criterios de adxudicación.
1. Para a adxudicación do uso das instalacións ofertadas establécese a seguinte orde de preferencia:
1) Asociacións xuvenís, entidades prestadoras de servicios á xuventude e escolas de tempo libre domiciliadas na Comunidade Autónoma galega, e censadas ou rexistradas no correspondente censo ou rexistro dependente da Dirección Xeral de Xuventude.
2) Consello da Xuventude de Galicia.
3) Corporacións locais.
4) Entidades prestadoras de servicios á xuventude e escolas de tempo libre domiciliadas noutras comunidades autónomas.
5) Outras entidades públicas ou privadas que o soliciten con fins asistenciais.
2. Pola súa banda, dentro do previsto no parágrafo anterior, terán prioridade:
a) As que soliciten un maior número de prazas ata o tope máximo de cada instalación fixado no citado anexo I.
b) As solicitudes das entidades que cubran as prazas por convocatoria aberta e non reservadas exclusivamente ós seus membros ou asociados.
c) As entidades domiciliadas na Comunidade Autónoma galega.
d) As entidades que soliciten instalacións das que non gozaron nos dous últimos anos.
e) As que subvencionen o total ou parte da cota que teñen que paga-los participantes.
3. Sen prexuízo do disposto nos números 1 e 2 do presente artigo, as entidades que en anos anteriores non fixeron uso das instalacións unha vez adxudicadas, sen presentar causa xustificada no seu momento, pasarán a ocupa-lo último lugar dentro dos criterios de prioridade descritos nos puntos anteriores.
Artigo 6º.-Resolución.
As solicitudes presentadas serán examinadas por unha comisión de valoración constituída para o efecto, e que estará integrada por:
-O subdirector xeral de Promoción e Actividades, que será o seu presidente.
-Os catro delegados provinciais da Consellería de Familia e Promoción do Emprego, Muller e Xuventude ou o funcionario en quen deleguen.
-Un representante do Consello da Xuventude de Galicia.
-Un funcionario da Dirección Xeral de Xuventude designado pola directora xeral, que actuará como secretario.
Esta comisión, valoradas as solicitudes conforme os criterios establecidos no artigo 5º desta orde, elevará proposta de resolución á directora xeral de Xuventude, que resolverá nun prazo de 10 días.
A resolución seralles notificada a tódolos solicitantes no prazo máximo de catro meses, contados desde a publicación da presente orde no Diario Oficial de Galicia. Transcorrido o dito prazo sen que recaia resolución expresa, deberá entenderse desestimada a petición correspondente. A dita resolución non esgota a vía administrativa e contra ela poderá interpoñerse recurso de alzada ante a conselleira de Familia e Promoción do Emprego, Muller e Xuventude no plazo dun mes a partir do día seguinte ó da notificación da resolución, de acordo co disposto no Art. 114 e 115 da Lei 30/1992, de réxime xurídico das administracións públicas e do procedemento administrativo común, modificada pola Lei 4/1999.
A antedita resolución publicarase nos taboleiros de anuncios da Dirección Xeral de Xuventude e das delegacións provinciais da Consellería de Familia e Promoción do Emprego, Muller e Xuventude.
Artigo 7º.-Reserva de prazas e primeiro pagamento.
1. Recibida a resolución de adxudicación provisional, os beneficiarios están obrigados, no prazo de 10 días:
-A ingresar, en concepto de reserva de prazas, o 15% do importe correspondente ás prazas adxu
dicadas. A dita cantidade non será reintegrable en caso de que decaese a adxudicación realizada por incumprimento das obrigas expresadas no presente artigo, que a entidade adxudicataria anulase a reserva de utilización da instalación, reducise o número de usuarios previstos ou os días de uso solicitado.
-A presentar, no Servicio de Xuventude da delegación da Consellería de Familia e Promoción do Emprego, Muller e Xuventude da provincia na que estea a instalación adxudicada, a seguinte documentación:
a) Breve proxecto de actividades que se van realizar.
b) Acreditación da persoa que subscribiu a solicitude como representante da entidade solicitante.
c) Xustificante do aboamento do 15% expresado anteriormente.
2. Se transcorrido o prazo de 10 días desde a notificación da adxudicación non se cumprisen os requisitos anteriores, declararase expresamente, a través da oportuna resolución, o desestimento da solicitude efectuada, ofertándoselle as prazas dispoñibles ó seguinte solicitante proposto pola comisión de valoración. En caso de non cubrirse as prazas dispoñibles desta forma, a delegación provincial correspondente reservarallas a quen as demande.
Artigo 8º.-Autorización de uso temporal.
1. A entidade beneficiaria deberá formaliza-lo documento de aceptación das condicións particulares de uso da instalación de que se trate antes do 15 de maio de 2000, confirmando o nº de prazas solicitadas, e deberá aboar o 40% do importe correspondente ás prazas confirmadas. A dita cantidade ou a parte proporcional non será reintegrable se o número de usuarios ó inicio da actividade é menor có confirmado.
O documento de aceptación das condicións particulares de uso e o resgardo do segundo ingreso presentaranse no Servicio de Xuventude da delegación da Consellería de Familia e Promoción do Emprego, Muller e Xuventude da provincia na que estea a instalación adxudicada.
Así mesmo, presentarán a relación dos responsables que dirixan a actividade e a acreditación das titulacións esixidas en materia de tempo libre, tendo en conta o disposto no artigo 4 do Decreto 223/1996, do 30 de maio, polo que se regulan as actividades de aire libre dirixidas á xuventude no territorio da Comunidade galega (DOG nº 113, do 10 de xuño).
Cumpridas as condicións anteriores, a delegación da Consellería de Familia e Promoción do Emprego, Muller e Xuventude correspondente facilitaralle á entidade beneficiaria o documento de autorización de uso temporal da instalación.
2. A entidade beneficiaria deberá aboa-lo 45% do importe correspondente ás prazas confirmadas quince días antes da data da incorporación á instalación adxudicada. No caso de que o número final de usuarios sexa inferior ás prazas confirmadas anteriormente, a entidade só aboará, neste terceiro paga
mento, o 45% do importe correspondente ás prazas reais que vaian ocupar, non cabendo ningún tipo de compensación cos pagamentos anteriormente efectuados.
A entidade beneficiaria deberá leva-lo xustificante deste terceiro ingreso no momento da incorporación á instalación adxudicada.
Artigo 9º
Os adxudicatarios estarán obrigados:
1. A cumpri-los requisitos que esixe a lexislación vixente e a observa-las normas de réxime interior da instalación.
2. A responder dos actos que se realicen nas instalacións concedidas e das consecuencias que deles se deriven, así como de toda responsabilidade civil derivada de calquera acto.
3. A aboa-lo importe dos desperfectos que produzan no material e equipamentos da instalación durante o período de uso desta.
Artigo 10º
Os prezos dos servicios ofertados nesta orde aparecen recollidos no punto A.1 do anexo I da Orde
do 3 de xaneiro de 2000, pola que se fixan as tarifas e prezos en servicios de xuventude nas instalacións xuvenís para o ano 2000 (DOG nº 14, do 21 de xaneiro).
O aboamento dos diferentes pagamentos regulados nesta orde efectuarase utilizando os impresos destinados para o efecto, que se encontran á disposición dos interesados na Dirección Xeral de Xuventude ou en calquera delegación provincial da Consellería de Familia e Promoción do Emprego, Muller e Xuventude.
Disposicións derradeiras
Primeira.-Autorízase a directora xeral de Xuventude para dicta-las disposicións precisas para o desenvolvemento desta orde.
Segunda.-Esta orde entrará en vigor o día seguinte ó da súa publicación no Diario Oficial de Galicia.
Santiago de Compostela, 15 de marzo de 2000.
Manuela López Besteiro
Conselleira de Familia e Promoción do Emprego,
Muller e Xuventude
ANEXO I
Provincia
Instalación
Data
Nº prazas ofertadas
Total prazas
A Coruña
Albergue xuvenil Marina Española
12-22/6/2000
100
860
Albergue xuvenil Gandarío (Bergondo)
1-15/9/2000
50
16-30/9/2000
250
Campamento xuvenil Furelos (Melide)
16-30/8/2000
60
Campamento xuvenil Virxe de Loreto (Porto do Son)
16-30/7/2000
50
1-15/8/2000
50
17-31/8/2000
100
Campamento xuvenil Espiñeira (Boiro)
1-15/8/2000
100
Lugo
Albergue xuvenil Benigno Quiroga (Portomarín)
17-31/8/2000
60
735
Residencia xuvenil Irmáns Pedrosa (Lugo)
17-31/8/2000
50
Campamento xuvenil A Devesa (Ribadeo)
16-30/7/2000
75
1-15/8/2000
200
17-31/8/2000
250
Campamento xuvenil Os Chacotes (Palas de Rei)
17-31/8/2000
100
Ourense
Residencia xuvenil Florentino López Cuevillas (Ourense)
17-31/9/2000
65
165
Campamento xuvenil Penedos de Xacinto (Entrimo)
17-31/8/2000
100
Pontevedra
Residencia xuvenil Altamar (Vigo)
1-15/7/2000
30
410
17-31/8/2000
100
Campamento xuvenil Pontemaril (Forcarei)
17-31/8/2000
180
Campamento xuvenil Illa de Ons (Bueu)
17-31/8/2000
100
2.170